《蝗去》
宋代·释居简

人言蝗有知，我谓蝗无知。使其果有知，不出昌明时。

傍睨听我言，饮笑辄见嗤。问之何因尔，却立双颦眉。

甚矣戆且愚，抑非狂则痴。谅不阅图史，又弗闻书诗。

不知朝廷尊，但习山林卑。耕稼徒勤劳，理乱慵考稽。

嗟子昧理道，使我繁言辞。伊昔贞观中，民生皆熙熙。

呻吟化讴歌，文教渐戎夷。行旅弗赍粮，道路无拾遗。

外则方与虎，内则傅与伊。腹心颇胜任，股肱良倚毗。

四海同车书，九重垂裳衣。虞夏相较量，毫发无参差。

善乎魏郑公，惜哉封德彝。当此全盛际，蝗起夫何为。

初传满郡国，遄复侵京畿。民瘼副所求，丙夜长怀思。

未旦坐以待，罪己勇不疑。奋然事吞噬，厥类举族移。

上帝斯下临，捷于声响随。良苗曾勿伤，凶岁稔不饥。

太仓皆充盈，老瓦相淋漓。开元天宝间，燮理颇失宜。

虫横加暴残，田稚难支持。号令速且严，捕逐期毋遗。

氓力日困毙，彼类尤蕃滋。不能格天心，徒欲徇己私。

设或遇水旱，人力恶乎施。世变日益下，汤德常巍巍。

盍广成汤心，以为百世师。上自天子圣，下逮兆庶微。

德合倘可行，力胜勿自欺。可以弭灾异，可以延贞祺。

我固肃听莹，拳拳其敢辞。再拜嘉昌言，大明烛冥迷。

仲夏月既望，我适田中归。趯趯五六辈，出入荒芃茨。

见之辄怵惕，滂然挥涕洟。小复相与言，胡为乎来兹。

倘尔因我来，伴我食蕨薇。毋使我稼伤，勿令秋庾亏。

俾其丰粢盛，馀则糁藿葵。谨勿鸠尔类，谨勿增我悲。

尔众易暴寡，我瘠难再肥。一善倘可穰，众戾幸见归。

天乎弗遐弃，虽死甘如饴。蝗方蔽天来，容与天云垂。

悠哉翔而集，果适他山飞。曩闻斯行诸，今者亲见之。

便当如负暄，排云叫天扉。庶几持一得，或可赞万几。

宣示刍荛言，下付百职司。上宰天下平，连帅阃外威。

郡国其颁行，风俗端可移。勿谓此道迂，试以诚至推。

推此及四海，贞观何远而。当法太宗是，毋遂姚崇非。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。